
Lokális gazdaságok eltérő fejlődési pályán

A dolgozat középpontjában két hazai település - Csengőd és Nagypáli - helyi gazdaságfejlesztési (HGF) gyakorlatának a bemutatása áll. A téma kifejtését megelőzi egy a helyi szint területi értelmezésével és a HGF definíciós lehetőségeivel foglalkozó fejezet, ahol a helyi gazdaságfejlesztésben tevékenykedő nevesebb szerzők és művek mellett a szerző saját álláspontja, véleménye is megfogalmazásra kerül és ennek eredménye lett egy HGF modell kidolgozása is. 
Az esettanulmányokat bemutató fejezetekben a személyes tapasztalatokat a mélyinterjúkkal és a kérdőívek eredményeivel összevetve a szerző ismerteti a településeken (társadalomban és a gazdaságban) végbement fejlesztési eredményeket, a helyi közösségeknek a településekkel kapcsolatos megítélését, a jövőbeli elképzeléseket stb. Többek között olyan kérdések kerülnek megválaszolásra, miszerint a HGF egyik fő stratégiai irányaként megjelenő munkahelyteremtést mennyiben szolgálják a megvalósult fejlesztések és a jövőbeli tervek vagy éppen a helyi vezetések milyen HGF eszközöket alkalmaznak a társadalom és gazdaság fejlesztése érdekében.
A két települési gyakorlat jó összehasonlítási alapot biztosít a HGF modell pilléreinek tükrében is. 
A bemutatott gyakorlatok alapján az Olvasó követendő és az elkerülendő példákat is megismerhet a helyi gazdaságfejlesztés világából.



